**KAZALIŠNO-KONCERTNA DVORANA *IVANA BRLIĆ-MAŽURANIĆ***

**SLAVONSKI BROD**

**IZVJEŠĆE**

**o ostvarenom programu i financijsko izvješće za razdoblje**

**siječanj – lipanj 2025.**

**Slavonski Brod, srpanj 2025.**

**IZVJEŠĆE**

**o radu i ostvarenom programu Kazališno-koncertne dvorane**

***Ivana Brlić-Mažuranić***

**za razdoblje siječanj – lipanj 2025.**

**SADRŽAJ:**

1. Opći podaci
2. Programska djelatnost
3. Izdavačka djelatnost
4. Opći poslovi
5. Zaključak
6. **OPĆI PODACI**

Kazališno-koncertna dvorana *Ivana Brlić-Mažuranić* (u daljnjem tekstu KKD *Ivana Brlić-Mažuranić*) je ustanova kulture u vlasništvu Grada Slavonskog Broda. Sastoji se od: velike dvorane kapaciteta 605 sjedala, male dvorane (amfiteatra) kapaciteta 140 mjesta, vježbaonice harmonikaškog i tamburaškog orkestra, pratećih pomoćnih prostorija, garderoba, prostorija za tehničko osoblje, administrativnih prostorija, skladišta, kotlovnice i holova.

Primarno djelovanje Ustanove je organizacija različitih kulturnih i drugih programa: kazališnih predstava za djecu i odrasle; koncerata solističke, komorne, zborske i orkestralne glazbe; baletnih i drugih glazbeno-scenskih programa. Uz to Ustanova sudjeluje u organizaciji te pruža kadrovsku i tehničku potporu udrugama, ustanovama, školama, ustanovama za čuvanje i odgoj djece predškolskog uzrasta (dječjim vrtićima) te drugim fizičkim i pravnim osobama koje priređuju dramske, plesne i glazbene programe, stručne skupove, svečane akademije i proslave u prostorima dvorane (velikoj dvorani, amfiteatru i holovima).

Najveći dio programa realizira se u prostorima KKD-a *Ivana Brlić-Mažuranić,* a dio programa organizira se u Centru mladih, u crkvi Presvetog Trojstva, koncertnoj dvorani Glazbene škole Slavonski Brod, ljetnoj pozornici ispred Dvorane, Tvrđavi Brod i na Korzu.

Uz djelatnike Ustanove, prostorije KKD-a *Ivana Brlić-Mažuranić* koriste: Ogranak *Matice hrvatske* uSlavonskom Brodu*,* Hrvatsko pjevačko društvo *Davor*, Kazališna družina *Ivana Brlić-Mažuranić*, Studio za moderni i klasični ples *Brodski leptirići*, Satiričko kazalište mladih, Brodski tamburaški orkestar i Brodski harmonikaški orkestar *Bela pl. Panthy*. Od rujna 2008. malu dvoranu (amfiteatar) s popratnim prostorima koristi Studij menadžmenta Veleučilišta u Slavonskom Brodu, a danas Sveučilište u Slavonskom Brodu. Povremeno se subotom amfiteatar koristi za građansko sklapanje braka.

U listopadu 2013. godine KKD *Ivana Brlić-Mažuranić* preuzela je skrb za Centar mladih i organizaciju rada u njegovom novouređenom prostoru. Centar mladih je renovirani prostor u Starčevićevoj ulici 11 u Slavonskom Brodu, a sastoji se od velike dvorane u prizemlju, male dvorane i uredskih prostorija na katu te *caffe*-bara. Centar mladih posjeduje Pravilnik o korištenju prostora, a za sada ga koriste sljedeće udruge: *Inner Wheel klub* Slavonski Brod, Satiričko kazalište mladih, Kino klub *Paluba 7*, Udruga *Kameleon i Mreža*, Europski dom Slavonski Brod, Fotoklub *Kadar* *SB,* Udruga *Usudi se* Slavonski Brod i Moto klub *Noćne more*.

 U Ustanovi je zaposleno 7 djelatnika na neodređeno vrijeme.

 Prosjek mjesečne isplaćene bruto plaće u razdoblju siječanj – lipanj 2025. godini iznosi: 1.742,81 €

NAPOMENA: Zbog radova na energetskoj obnovi zgrade, Kazališno-koncertna dvorana *Ivana Brlić-Mažuranić* znatno je (u prvih šest mjeseci ove godine) smanjila broj programa u vlastitoj organizaciji, suorganizaciji i broj programa u organizaciji drugih korisnika.

1. **PROGRAMSKA DJELATNOST**
	1. **Programi u organizaciji Kazališno-koncertne dvorane *Ivana Brlić-Mažuranić***

KKD *Ivana Brlić-Mažuranić* organizira kazališne predstave za djecu i odrasle, koncerte solističke, komorne, zborske i orkestralne glazbe i glazbeno-scenske programe.

* + - 1. **Kazališne predstave**

Od kazališnih predstava za odrasle u organizaciji KKD-u *Ivana Brlić-Mažuranić* odigrani su sljedeći naslovi: *LJUDI SU, ZAPRAVO, DOBRI* u izvedbi *Scena Gorica*; *PREKID PREKO VEZE* u izvedbi Kazališta *Moruzgva*; *STILSKE VJEŽBE* u izvedbi *Teatar igre* iz Vinkovaca te *KOKOŠ* u izvedbi Gradskog kazališta Požega. Navedene predstave odigrane su u dvorani Glazbene škole. U dvorani Centra mladih odigrane su dvije predstave: *ROMEO I JULIJA – ERROR 404* u izvedbi Kazališne družine *PlayDrama* i *DNEVNIK SUPERMAME* u izvedbi Kazališne družine *Tragači.*

Od predstava za djecu odigrane su slijedeći naslovi: *PUFI U ŠUMI* u izvedbi Kazališne družine *Smješko* iz Zagreba; *O GRGI ČVARKU* u izvedbi Gradskog kazalište Požega; *PLAČKO* u izvedbi *Male scene* iz Zagreba i *SMJEHULJICA I MRGUD* u izvedbi Kazališta *Prijatelj* iz Zagreba.

Ukupno u KKD-u *Ivana Brlić-Mažuranić* odigrano je 10 gostujućih predstava, 6 za odrasle i 4 za djecu. Navedene predstave posjetilo je 1500 gledatelja. Sve predstave odigrane su u dvorani Glazbene škole Slavonski Brod i dvorani Centra mladih kao zamjenskim prostorima zbog energetske obnove Kazališno-koncertne dvorane.

* + - 1. **Koncerti i glazbeno-scenski programi**

I ove je godine Ustanova organizirala koncerte solističke, komorne, zborske i orkestralne glazbe. Koncertne nastupe Ustanova organizira iz vlastitih sredstava ili uz potporu Ministarstva kulture i medija RH i Grada Slavonskog Broda. Ovisno o repertoaru koncerti se organiziraju u dvorani Glazbene škole ili crkvi Presvetog Trojstva.

 U razdoblju prvih šest mjeseci ove godine organizirani su sljedeći koncertni nastupi: SRĐAN BULAT (gitara) u dvorani Glazbene škole; duo IVO DROPULIĆ (violina) i PETRA GILMING (klavir) u dvorani Glazbene škole; ALJOŠA JURINIĆ (klavir) u dvorani Glazbene škole; Ansambl narodnih plesova i pjesama Hrvatske *LADO* (korizmeni koncert) u crkvi Presvetog Trojstva; duo SRĐAN FILIP ČALDAROVIĆ (klavir) i IVAN NOVINC (violina) u dvorani Glazbene škole i LANA GENC (klavir) u dvorani Glazbene škole.

 Ukupno je održano 6 koncertnih događanja koje je pratilo oko 600 gledatelja.

**2.1.3. Manifestacije**

KKD *Ivana Brlić-Mažuranić* samostalni je organizator manifestacija Dani plesa iBrodsko glazbeno ljeto, a aktivno sudjeluje u organizaciji i izvođenju dijela programa manifestacija *U svijetu* *bajki Ivane Brlić-Mažuranić*.

***U svijetu bajki Ivane Brlić-Mažuranić* (5. 4. – 11. 4. 2025.)**

Ove godine, zbog radova na energetskoj obnovi zgrade Dvorane, glazbeno-scenska čarolija u produkciji Kazališno-koncertne dvorane nije mogla biti ostvarena, no organizirana su gostovanja predstava drugih kazališta: *BRATAC JAGLENAC I SESTRICA RUTVICA* u izvedbi Kazališne družina *Ivana Brlić-Mažuranić* iz Slavonskog Broda; *TIGRIĆ PLAŠLJIVKO* u izvedbi Lutkarske scene *Ivana Brlić-Mažuranić* iz Zagreba; *KRALJEVNA NA ZRNU GRAŠKA* u izvedbi Kazališta *Mala scena* iz Zagreba; *BAJKE I JOŠ NEŠTO* u izvedbi Kazališta Virovitica i *O GRGI ČVARKU* u izvedbi Gradskog kazališta Požega.

 Ukupno je održano 11 izvedbi gostujućih kazališta u sklopu manifestacije. Sve predstave (za organizirane školske skupine) odigrane su u dvorani Glazbene škole, a pratilo ih je oko 2300 djece i odraslih pratitelja.

 Kazališna radionica *U svijetu bajki* i ove godine bila je aktivna te je sudjelovala u pripremi svečanog programa otvorenja Manifestacije. Program su izvodili učenici osnovnih škola *Vladimir Nazor*, *Ivan Goran Kovačić*, *Antun Mihanović*, polaznici Studija za moderni i klasični ples *Brodski leptirići*, polaznici *Flow Centara* i polaznici Dramskog studija *Tintilinić* te glumac Andrija Krištof. Režiju programa potpisuje Matej Safundžić, scenske pokrete i koreografiju Olga Andrusenko Dalipi i Martina Jelinić, a u postavljanju programa sudjelovale su i suradnice Ivana Đaković, Dubravka Pletikapić i Karolina Jurjević Orašinović. U programu otvorenja sudjelovalo je 55 izvođača.

**Brodsko glazbeno ljeto(7. 6. – 25. 7. 2025.)**

Brodsko glazbeno ljetoje kulturna manifestacija u Slavonskom Brodu koju od 1990. godine organizira KKD *Ivana Brlić-Mažuranić* s namjerom obogaćivanja glazbeno-kulturne ponude u gradu tijekom ljetnih mjeseci. Ovogodišnje Brodsko glazbeno ljeto svečano je otvoreno na ljetnoj pozornici ispred Dvorane. Izvedbom *Carmen*, a potom i *Bolera*, renomirani Baletni ansambl *Europaballett* iz austrijskog St. Pöltena još je jednom (nakon programa otvorenja manifestacije Dani plesa) uspio oduševiti Brođane i druge posjetitelje. Na ljetnoj pozornici nastupio je i Brodski tamburaški orkestar. Na koncertu naslovljenom *Od samice do rock ’n rolla* uz Orkestar nastupili su mlađi i stariji polaznici škole tambure Brodske udruge tamburaša. Učenici Glazbene škole nagrađeni na državnim i međunarodnim natjecanjima predstavili su se publici na koncertu održanom u Glazbenoj školi. Ukupno je nastupilo 17 učenika u izvedbi 15 glazbenih točaka. Plesnu večer *Ususret ljetu* polaznici Studija za moderni i klasični ples *Brodski* leptirić, kroz 12 koreografija, otplesali su u dvorani Vijuš. U crkvi Presvetog Trojstva nastupio je Hrvatski barokni ansambl, a na programu koncerta bila su djela Vivaldija, Purcella i Bacha. HPD *Davor* nastupilo je u dvorani Glazbene škole. U 12 točaka izveli su djela hrvatskih skladatelja i obrade tradicijskih napjeva. Na Svjetski dan glazbe, na Korzu, tradicionalni koncert održala je GLG *Željezničar*, a na ljetnoj pozornici nastupio je *Filmmusicorkestar* uz program posvećen glazbenim velikanima Gabi Novak, Arsenu Dediću i Kemalu Montenu. Program Brodskog glazbenog ljeta nastavio se nastupom jazz tria kojeg predvodi nagrađivani gitarist i kompozitor Ratko Zjača s projektom *Triology*. Uz Zjaču su nastupili kubanski *jazz* kontrabasist Roland Abreu, jedan od najistaknutijih mladih kontrabasista na međunarodnoj sceni i slovenski bubnjar Jože Zadravec. U dvorani Gradske knjižnice svoj godišnji koncert održao je Brodski harmonikaški orkestar *Bela pl. Panthy* koji je izveo popularne glazbene teme iz svijeta filma, mjuzikla i tanga. Programe Brodskog glazbenog ljeta u mjesecu lipnju zaključile su brodske glazbene udruge zajedničkim nastupom na ljetnoj pozornici ispred Dvorane.

Programe Brodskog glazbenog ljeta u mjesecu lipnju pratilo je oko 2600 gledatelja.

**2.2. Programi u organizaciji udruga i umjetničkih organizacija koje djeluju u okviru KKD *Ivana Brlić-Mažuranić***

KKD *Ivana Brlić-Mažuranić* potpomaže rad kulturno-umjetničkih udruga koje djeluju u prostoru Ustanove čime je obogaćen društveni i kulturni život grada. Uz povećanje broja koncertnih i kazališnih programa koji je rezultirao i prepoznatljivošću udruga, većim brojem članova i kvalitetnijim programima u gradu, primjetan je porast  nastupa na gostovanjima, smotrama ili natjecanjima na kojima udruge predstavljaju Slavonski Brod i postižu sve zapaženije uspjehe. Nije zanemariva niti činjenica da ove udruge okupljaju više od 250 članova, većinom djece i mladih, koji dio svog slobodnog vremena posvećuju njegovanju umjetničkih i izvođačkih glazbenih, plesnih i dramskih umijeća.

**Kazališna družina *Ivana Brlić-Mažuranić*** osnovana je 1980. godine pod nazivom Scena lutaka *Ivana Brlić-Mažuranić*. Nakon kraće pauze zbog ratnih događanja 1993. godine organizaciju (koju je do tada vodio osnivač Josip Činkl) preuzimaju Stanislav Hudi i Darija Vlajnić. Na prijedlog redatelja Slavka Andresa i scenografa Antuna Crljena 1996. godine došlo je do promjene naziva iz Scena lutaka *Ivana Brlić-Mažuranić* u Dječje kazalište *Ivana Brlić-Mažuranić*. Kazalište postaje član Hrvatskog centra UNIMA (Međunarodno udruženje lutkara) i Hrvatskog centraASSITEJ-a (Udruženje profesionalnih kazališta za djecu i mladež). Dječje kazalište *Ivana Brlić-Mažuranić* 2012. godine osniva Kazališnu družinu *Ivana Brlić-Mažuranić* Slavonski Brod koja trenutno broji jednu zaposlenu osobu i pet stalnih vanjskih suradnika. u mjesecu travnju mjesto umjetničkog voditelja preuzeo je Matej Safundžić.

 U prvih šest mjeseci ove godine ostvarili su 78 izvedbi iz svoga repertoara koje je pogledalo oko 9000 djece i odraslih.

 Kazališna družina *Ivana Brlić-Mažuranić* iz Slavonskog Broda ove godine bila je domaćin obilježavanja Svjetskog dana profesionalnih kazališta za djecu i mlade (20. ožujka) i Svjetskog dana profesionalnih lutkara i lutkarskih kazališta (21. ožujka). Svake godine upravni odbori Hrvatskog centra profesionalnih kazališta za djecu i mlade (HC ASSITEJ) i Hrvatskog centra profesionalnih lutkara i lutkarskih kazališta (HC UNIMA) izaberu jedan grad u kojem se obilježava Svjetski dan profesionalnih kazališta za djecu i mlade i Svjetski dan lutkara i lutkarskih kazališta, a ove je godine to je bio Slavonski Brod. U Interpretacijskom centru *Ivana Brlić-Mažuranić* održano je svečano otvorenje programa obilježavanja Svjetskog dana kazališta za djecu i mlade i Svjetskog dana lutkarstva. Tim povodom, otvorena je izložba lutaka, kostima i scene pod nazivom *Iz ormara mašte*, autorice Darije Vlajnić.

U suradnji s MUP – Prometna policija BPŽ, a u sklopu preventivnog programa, odigrali su 32 izvedbe predstave *PINOKIO IDE U PJEŠAČKU ŠKOLU*. Sudjelovali su i u pilot projektu Središnjeg ureda za demografiju i mlade i Općine Oriovac s 15 dramskih radionica te 10 kreativnih radionica i izvedbom predstave *TUNJA*. Od festivala, Kazališna družina sudjelovala je na *Vukovarskom proljeću* s predstavom *ZBRDA ZDOLA I OKOLO* i na Festivalu dječije umjetnosti (FEDU) u Sarajevu s predstavom *PETAR PAN*. Na *Vukovarskom proljeću* dugogodišnja umjetnička voditeljica i glumica Darija Vlajnić dobila prestižnu nagradu za životno djelo *Zvonko Festini* na području lutkastva.

**Satiričko kazalište mladih** osnovali su 2006. godine članovi bivšega Gradskoga kazališta koji su kroz rad s mladima željeli doprinijeti razvoju kulture u našemu gradu. Satiričko kazalište mladih pokrenulo je međunarodni *Festival amaterskih kazališta* na otvorenom, popularni *FAK*, koji je do danas postao brend i postavio grad Slavonski Brod visoko na karti kazališnog amaterizma.

U razdoblju od siječnja do srpnja Satiričko kazalište mladih nastupilo je dvanaest puta, od toga ostvarilo je pet gostovanja unutar Republike Hrvatske i dva u inozemstvu. Na repertoaru su bili slijedeći naslovi: *LJUBAV NA PRVI POGED; ŠOKAČKA LADY, ŠOKAČKO SIJELO; JUNACI PAVLOVE ULICE* i *NE MOTAJ SE OKOLO GOLA, GOLCATA.* U mjesecu svibnjupremijerno su izveli predstavu *NE MOTAJ SE OKOLO GOLA, GOLCATA.*

 **Brodski harmonikaški orkestar** ***Bela pl. Panthy*** osnovan je 1966. godine pod nazivom Omladinski harmonikaški orkestar, a današnji naziv Brodski harmonikaški orkestar *Bela pl. Panthy* nosi od 2004. godine u čast i sjećanje na osnivača i dugogodišnjega voditelja Belu Panthyja. Od 2007. dirigentsku palicu preuzima dugogodišnja članica orkestra Sanja Nuhanović. Za uspješan rad osnivača, ali i sadašnje dirigentice, Grad Slavonski Brod dodijelio je 2015. javno priznanje Zlatnu čaplju (posthumno) Beli pl. Panthyju, a Grb Grada voditeljici Sanji Nuhanović. Grb Grada 2018. dodijeljen je i Orkestru. 2018. godine izdana je monografija *50 godina Brodskoga harmonikaškoga orkestra* autorica Sanje Nuhanović i Gabrijele Blekić. Orkestar je od 2010. organizator Međunarodnoga festivala harmonike *Bela pl. Panthy* za harmonikaške orkestre, a od 2016. i za soliste i komorne sastave.

U prvi šest mjeseci Orkestar je zabilježio pet nastupa: koncert povodom obilježavanja Noći muzeja u Državnome arhivu u Slavonskome Brodu, koncertno gostovanje u Županji u Multikulturnom centru Županja, koncert u sklopu Simpozija glazbenih pedagoga u svečanoj dvorani Sveučilišta u Slavonskome Brodu, godišnji koncert u sklopu 36. Brodskog glazbenog ljeta u dvorani Gradske knjižnice Slavonski Brod i koncert s glazbenim udrugama grada Slavonskog Broda na ljetnoj pozornici ispred Dvorane. Mladi sastav koji djeluje kao Orkestar Škole harmonike sudjelovao je koncertnom gostovanju u Multikulturnom centru Županja, krajem školske godine na internoj produkciji harmonike (individualni nastupi učenika i nastup orkestra Škole harmonike) te na humanitarnom turniru *Tenisom do* *zdravlja* u organizaciji Tenis kluba Brod.

Brodski harmonikaški orkestar *Bela pl. Panthy* broji 20-ak članova. Usto, Škola harmonike provodi individualiziranu nastavu s dvije grupe polaznika (10 učenika) te skupnu nastavu u okviru orkestra Škole harmonike koji broji 13 članova.

**Brodski tamburaški orkestar** osnovan je u kolovozu 2007. godine i djeluje u okviru *Brodske udruge tamburaša*. Od svog osnutka sudjeluje u brojnim kulturno-umjetničkim programima i manifestacijama u gradu, županiji te u cijeloj državi, ali i u inozemstvu. Od osnutka Orkestrom dirigira njegov umjetnički voditelj Damir Butković.

I ove godine članovi Orkestra nastupili su u sastavu Hrvatskog tamburaškog orkestra u sklopu glazbenog spektakla *Šokačka rapsodija* u Ljubljani, u Koncertnoj dvorani *Vatroslav Lisinski* u Zagrebu (u dva termina) te u sportskoj dvorani Novska. Samostalni koncert održali su u sklopu Brodskog glazbenog ljeta, a nastupili su i s ostalim glazbenim udrugama grada Slavonskog Broda na ljetnoj pozornici ispred Dvorane.

**Studio za moderni i klasični ples *Brodski leptirići*** osnovan je 1994., a s ciljem poučavanja plesnih tehnika djece i mladih: klasičnog baleta, suvremenog plesa i *jazz* *dance-a*. Voditeljica i koreografkinja je Olga Andrusenko, voditeljica plesni tehnika je Ksenija Vrkljan, a asistentice su Lana Gajger i Antonia Dalipi Javor.

Jedinstveno plesno natjecanje *Cro Dance Challenge* i *Dance World Cup* (kvalifikacije) ove godine održano je u Požegi otkuda su se Brodski leptirići vratili s dvije zlatne i dvije srebrene medalje. Najmlađa skupina sudjelovala je na kvalifikacijama za Svjetsko plesno prvenstvo s koreografijom *Cantry* te osvojila prvo mjesto. U sklopu natjecanja *Cro Dance Challenge* mlađa skupina s koreografijom *Francuski kišobrani* osvojila je drugo, a srednja skupina s koreografijom *More* prvo mjesto, dok je starija skupina s koreografijom Divljina osvojila drugo mjesto, a s koreografijom *Billy Jean* prvo mjesto.

Sudjelovali su u na *Dance Festival 2025*. u Rovinju s dvije koreografije *Mambo* (srednja skupina) i *Ciganska rapsodija* (starija skupina).

U Slavonskom Brodu bili su dio programa otvorenja manifestacije *U svijetu bajki…*, a u sklopu programa Brodskog glazbenog ljeta održali su završnu priredbu *Ususret ljetu* u Sportskoj dvorani Vijuš.

**Hrvatsko pjevačko društvo *Davor***iz Slavonskog Broda utemeljeno je 1871. godine s ciljem da glazbeničkim djelovanjem njeguje hrvatsku kulturu i doprinosi kulturnom i društvenom životu grada. Djelovanje Društva dva su puta prekinuli Prvi i Drugi svjetski rat, a nakon potonjega Društvo se ugasilo. Obnovljeno je 1991. godine. HPD *Davor* aktivno sudjeluje u kulturnom životu Slavonskog Broda. Trenutno broji trideset-aktivnih članova koji svojim zalaganjem doprinose podizanju razine amaterskog zborskog izričaja u Slavonskom Brodu.

  U prvih šest mjeseci ove godine HPD *Davor* je ostvario dvanaest javnih nastupa te nastavio sa snimanjem nosača zvuka koji će izdati *Croatia Records*. Nastupi izvan Slavonskog Broda bili su trodnevno gostovanje u Puli na natjecanju *Istria Cantat* na kojemu je Društvo osvojilo zlatnu plaketu te gostovanja u Novoj Gradiški, Našicama, Trnjanima i Donjim Močilima. U Slavonskom Brodu nastupili su u sklopu manifestacije *Noć muzeja* u Kući tambure, na svečanoj sjednici povodom Dana Brodsko-posavske županije, u sklopu manifestacije *Noć knjige* u Gradskoj knjižnici Slavonski Brod, a u sklopu Brodskog glazbenog ljeta održali su samostalni koncert u Glazbenoj školi te koncert s brodskim glazbenim udrugama na ljetnoj pozornici ispred Dvorane.

**Gradska limene glazba *Željezničar*** iz Slavonskog Broda osnovana je 1930. godine. Osnivači su bili slavonskobrodski  željezničari te namještenici  Gradske čitaonice. Glazba danas broji trideset članova, a za rad koristi prostore Hrvatskih željeznica. Od 2023. godine dirigent orkestra je Matija Šeremet.

Ove godine članovi *Željezničara* zabilježili su sedam nastupa: Dječje pokladne svečanosti, Savez amaterskih puhačkih orkestara Slavonije i Baranje u Donjem Miholjcu, na programima obilježavanja Dana grada (Budnica i *Volim Brod*), promenadni koncert na Korzu povodom obilježavanja Svjetskog dan glazbe te nastup u sklopu programa Brodskog glazbenog ljeta s glazbenim udrugama grada Slavonskog Broda na platou ispred Dvorane.

**2.3. Programi Centra mladih**

  Od dana preuzimanja prostora do kraja 2014. u prostoru Centra mladih izvršeni su slijedeći zahvati: ugrađeni su rukohvati na hodnicima i stubištu pozornice, zidovi velike dvorane oslikani su grafitima, servisiran je sustav grijanja, izvršeni su manji popravci na vodovodnome sustavu, izrađena je drvena rampa za invalide. Početkom 2015. ugrađeni su apsorberi zvuka u velikoj dvorani i postavljena izolacija na tavanu Centra. Tijekom prosinca 2016. u velikoj dvorani Centra mladih ugrađena je nova scenska rasvjeta i razglas vrijedni 330.000,00 HRK. Najveći dio sredstava (300.000,00 HRK) dobila je KKD *Ivana Brlić-Mažuranić* na natječaju Ministarstva kulture Republike Hrvatske, a preostali iznos (30.000,00 HRK) vlastita su sredstva koja je Ustanova ostvarila prihodom iz vlastite djelatnosti. Tijekom siječnja 2019. u Centru mladih u maloj dvorani postavljene su trakaste zavjese u iznosu od 3.194,44 HRK, a u velikoj dvorani u ožujku 2019. tapecirana su ulazna vrata i bočna vrata prema toaletu u iznosu od 5.625,00 HRK. Tijekom srpnja 2019. Dvorana je pribavila scensku i tehničku opremu sredstvima dobivenim iz projekta, a koja koristiti će se koristiti za aktivnosti svih dionika projekta u iznosu 615.537,50 kn. Navedeni troškovi financirani su iz projekta *Kulturni centar mladih – Razvoj javno-civilnog partnerstva u kulturi u Slavonskom Brodu (KUL centar).* Nakon preuzimanja prostora KKD *Ivana Brlić-Mažuranić* pozvala je sve udruge i fizičke osobe s područja grada i okolice koji rade s mladima i kojima je potreban radni prostor da Ustanovi dostave program rada i zamolbu za korištenje. Upravno vijeće Ustanove donijelo je Pravilnik o radu na temelju kojega se potpisuje ugovor sa zainteresiranim korisnicima. Zaključno s lipnjem 2023. stalni korisnici Centra mladih su: *Inner Wheel klub* Slavonski Brod, Satiričko kazalište mladih, Kino klub *Paluba 7*, Udruga *Kameleon i Mreža*, Europski dom Slavonski Brod, Fotoklub *Kadar SB,* Udruga slobodnih umjetnika *Usudi se i* Moto klub *Noćne more*.

U Centru mladih organizirano je 12 različita programa koje je popratilo oko 1000 gledatelja.

**3. IZDAVAČKA DJELATNOST**

Redovni tisak plakata i programskih letaka za potrebe organizacije koncerata klasične glazbe.

**4. OSTALI POSLOVI**

Prema odluci Ministarstva kulture i medija RH iz 2023. godine Kazališno-koncertnoj dvorani dodijeljena su bespovratna sredstava za projekt *Energetska obnova zgrade kazališno koncertne dvorane Ivana Brlić Mažuranić u Slavonskom Brodu* u iznosu od 1.410.900,32 eura. Trajanje provedbe predviđeno je do 3. prosinca 2025. Radovi su u tijeku. Sva događanja u organizaciji Kazališno-koncertne dvorane ove godine održana su izvan zgrade Dvorane (Glazbena škola Slavonski Brod, Centar mladih Slavonski Brod, crkva Presvetog Trojstva, Gradska knjižnica Slavonski Brod i plato ispred Kazališno-koncertne dvorane).

Kazališna družina *Ivana Brlić-Mažuranić* i grad Slavonski Brod ove godine bili su domaćini obilježavanja Svjetskog dana profesionalnih kazališta za djecu i mlade i Svjetskog dana lutkara i lutkarskih kazališta. Tim povodom u Interpretacijskom centru *Ivana Brlić-Mažuranić* 20. ožujka 2025. održana su razna događanja, a jedno od njih bilo je i predavanje pod nazivom *Kazališna radionica „U svijetu bajki…“* koje je održala Sanja Nuhanović, ravnateljica Kazališno-koncertne dvorane.

**5. ZAKLJUČAK**

U razdoblju od 1. siječnja do 30. lipnja u KKD *Ivana Brlić-Mažuranić* ostvareno je 49 programa od kojih 37 u vlastitoj organizaciji i 12 programa u Centru mladih.

Navedene programe posjetilo je oko 8500 gledatelja što je znatno manji broj nego prethodnih godina zbog smanjenog obima posla kao i smanjenog kapaciteta zamjenskih prostora koje je Dvorana koristila zbog radova na energetskoj obnovi zgrade Kazališno-koncertne dvorane.

 Ustanova se u proteklom razdoblju financirala prema sljedećem modelu:

* plaće, materijalne izdatke i ostale izdatke za šest zaposlenika financirao je u cijelosti Grad Slavonski Brod.
* plaće, materijalne izdatke i ostale izdatke za jednog zaposlenika osigurala je Ustanova.
* dio programskih izdataka financirao je Grad Slavonski Brod (70 % iznosa), dok je preostalih 30 % sredstava Ustanova ostvarila vlastitom djelatnošću – prodajom ulaznica, sredstvima Ministarstva kulture Republike Hrvatske i Brodsko-posavske županije dobivenim na natječajima.

                                                                                                 **Za KKD *Ivana Brlić-Mažuranić***

 **Ravnateljica:**

 **Sanja Nuhanović, prof.**